KLASA: P-565/22

URBROJ: 711-02-01/02-2024-4

Zagreb, 23. siječnja 2024.

**STJEPAN BENCETIĆ**

**direktor trgovačkog društva KOMUNALNO DRUŠTVO DRAGANIĆ d.o.o.**

**Predmet: STJEPAN BENCETIĆ, direktor trgovačkog društva KOMUNALNO DRUŠTVO DRAGANIĆ d.o.o.**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 10. siječnja 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 28. prosinca 2022.g. zaprimilo neanonimnu prijavu u kojoj se, između ostalog, navodi da Nadzorni odbor trgovačkog društva KOMUNALNO DRUŠTVO DRAGANIĆ d.o.o. više godina svjesno krši važeće zakone Republike Hrvatske na način da zapošljava predsjednika i članove Nadzornog odbora na radno mjesto direktora prije proteka 18 mjeseci bez provedenog javnog natječaja pa se tako ističe da je Saša Žugečić bez javnog natječaja imenovan za člana i predsjednika Nadzornog odbora, a da na mjesto direktora društva, bez javnog natječaja, dolazi Stjepan Bencetić.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Povjerenstvo ističe kako je člankom 3. ZSSI-a propisano tko se sve smatra obveznikom navedenog Zakona.

Povjerenstvo ističe kako predsjednik i članovi Nadzornih odbora trgovačkog društva nisu obveznici ZSSI-a te stoga u odnosu na njih Povjerenstvo nije ovlašteno njihovo postupanje dovoditi u kontekst ZSSI-a.

Međutim, uvidom u Registar obveznika, kojeg ustrojava i vodi Povjerenstvo, utvrđeno je da je obveznik Stjepan Bencetić obnašao dužnost općinskog načelnika Općine Draganić u mandatu 2013.-2017.g. i 2017.g. do 20. svibnja 2021.g. te da je potom obnašao dužnost direktora trgovačkog društva KOMUNALNO DRUŠTVO DRAGANIĆ d.o.o. od 09. prosinca 2022.g. do 31. kolovoza 2023.g., slijedom čega je isti dužan postupati sukladno obvezama ZSSI-a.

Povjerenstvo je radi provjere navoda iz prijave zatražilo od KOMUNALNOG DRUŠTVA DRAGANIĆ d.o.o. podatke je li obveznik Stjepan Bencetić za direktora navedenog trgovačkog društva izabran putem javnog natječaja te ukoliko jest gdje je isti objavljen, koliko se kandidata prijavilo te koja je procedura izbora direktora navedenog trgovačkog društva i na koji je način postupak izbora proveden. Nadalje, ukoliko nije proveden javni natječaj zatraženo je očitovanje iz kojeg razloga se javni natječaj nije provodio te temeljem čega je utvrđeno da je upravo Stjepan Bencetić najbolji kandidat za direktora trgovačkog KOMUNALNO DRUŠTVO DRAGANIĆ d.o.o., kao i tko ga je imenovao na navedenu funkciju.

KOMUNALNO DRUŠTVO DRAGANIĆ d.o.o. odgovorilo je na traženje Povjerenstva navodeći da je dana 31. listopada 2022.g. dotadašnji direktor Saša Žugečić podnio ostavku na mjesto direktora te da je iz razloga održavanje poslovanja, podmirenja računa dobavljačima i isplatu plaća zaposlenicima Nadzorni odbor društva, u skladu s Izjavom o onivanju društva, donio odluku o imenovanju Stjepana Bencetića za direktora KOMUNALNOG DRUŠTVA DRAGANIĆ d.o.o. na rok od 6 mjeseci, a sve u svrhu normalnog funkcioniranja društva dok se ne provede javni natječaj za izbor direktora. Društvo pritom ističe kako je zbog poznavanja problematike poslovanja društva i trenutne činjenice manjka radne snage imenovanje Stjepana Bencetića bila privremena opcija koja je omogućila normalno funkcioniranje društva.

U prilog svojem očitovanju dostavljena je Odluka Nadzornog odbora od dana 29. studenog 2022.g. kojim se za direktora društva na mandat od 4 godine imenuje Stjepan Bencetić, kao i Odluka o izmjeni odluke od dana 01. prosinca 2022.g., kojom se ranija odluka mijenja na način da se isti imenuje na mandat od 6 mjeseci. U obrazloženju Odluke o izmejni odluke navodi se da je razdoblje od 4 godine navedeno omaškom.

Uvidom u sudski registar Trgovačkog suda u Zagrebu, Stalne službe u Karlovcu utvrđeno je da je osnivač navedenog trgovačkog društva Općina Draganić, dok je u dostavljenoj Odluci o osnivnivanju navedeno kako istu u ime osnivača donosi Stjepan Bencetić, općinski načelnik Općine Draganić.

Iz navedene odluke također je razvidno da Skupštinu navedenog društva čini osnivač odnosno Općina Draganić, kao i da Skupština odlučuje o mjerama nadzora na poslovanjem društva te da imenuje i opoziva Nadzorni odbor.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

U konkretnom slučaju razvidno je da je Općina Draganić, a u kojoj je obveznik Stjepan Bencetić obnašao dužnost općinskog načelnika sve do 20. svibnja 2021.g. i samim time bio predstavnik osnivača u Skupštini društva KOMUNALNO DRUŠTVO DRAGANIĆ d.o.o., obavljala nadzorne funkcije te imenovala Nadzorni odbor društva, slijedom čega obveznik Stjepan Bencetić unutar razdoblja od 18 mjeseci od prestanka obnašanja dužnosti ne bi mogao biti imenovan na upravljačku funkciju u navedenom trgovačkom društvu.

Međutim, uzimajući u obzir da je obveznik Stjepan Bencetić prestao obnašati dužnost općinskog načelnika dana 20. svibnja 2021.g., te da je za direktora navedenog trgovačkog društva imenovan dana 29. studenog 2022.g., odnosno nakon proteka 18 mjeseci od prestanka obnašanja ranije dužnosti, isti nije u povredi članka 23. stavka 1. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Stjepan Bencetić, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana